**KERESKEDELMI ÜGYINTÉZÉS ELEKTRONIKUSAN**

**Tájékoztatjuk a Tisztelt Kereskedőt, hogy ipar-kereskedelmi ügyeit kizárólag elektronikusan intézheti.**

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény 2018. január 1. napjától kötelező jelleggel bevezette az elektronikus ügyintézést.

Ez alapján a **gazdálkodó szervezet**, valamint az **ügyfél jogi képviselője elektronikus ügyintézésre köteles.**

A gazdálkodó szervezetek számára jogszabály írja elő, hogy kizárólag elektronikusan (Cégkapun keresztül) intézhetik hivatalos ügyeiket. EVNY-ben (egyéni vállalkozói nyilvántartás) szereplő vállalkozó is csak KÜNY tárhelye (régi nevén ügyfélkapu) útján tarthat kapcsolatot az önkormányzati hatósággal.

*Amennyiben a törvényben előírtak ellenére nem elektronikusan terjeszti be kérelmét – az általános közigazgatási rendtartásról szóló 2016. évi CL. törvény (Ákr.) 46. § (2) bekezdésében foglaltak értelmében – a hatóság visszautasítja azt.*

Az egyéni vállalkozóknak az online ügyintézéshez rendelkezni kell ügyfélkapus regisztrációval, tárhellyel, valamint a Rendelkezési Nyilvántartásban alaprendelkezéssel. További információ a Rendelkezési nyilvántartásról: **https://rendelkezes.gov.hu/rny-public/**.

Fentiek megléte után a [**https://heviz.asp.lgov.hu/**](https://heviz.asp.lgov.hu/) **portálunkon** (vagy az Önkormányzati Hivatali Portál internetes oldalán [**https://ohp-20.asp.lgov.hu/nyitolap**](https://ohp-20.asp.lgov.hu/nyitolap) - bejelentkezés után Hévíz település kiválasztásával) – tudja ügyeit intézni, **Intézze ügyeit elektronikusan!** szövegre kattintással.

**FONTOS!** Kérjük bármely felületet is használja lépjen be a **„Bejelentkezés”** menübe, amely átirányít a KAÜ azonosításhoz, ahol választható az ügyfélkapun keresztüli belépés (vagy az elektronikus személyigazolvánnyal, vagy a telefonos azonosítással történő belépés). A bejelentkezés elmulasztása esetén nem tudja elektronikusan elküldeni az űrlapot, valamint azt nem lehet menteni és tárolni.

Amennyiben nem magánszemélyként jár el, akkor a bal felső sarokban használja a **SZEREPKÖRVÁLTÁS** (cég nevében, egyéni vállalkozóként…) funkciót!

Az **„ÜGYINDÍTÁS”** ikonra kattintva, az „ELJÁRÁS MÓDJA” értelemszerű megjelölésével, az „ÁGAZAT**”** legördülő lehetőségei közül kiválasztja az **Ipar-kereskedelem** megnevezésűt, majd az „**ÜGYTÍPUS”: üzleti tevékenység** kiválasztását követően a **„LEKÉRDEZÉS”** gombra kattintást követően az alábbi űrlapok állnak rendelkezésre az elektronikus benyújtáshoz:

**BENYÚJTÁS ELŐTT KÉREM TÁJÉKOZÓDNI, A LEGTÖBB TERMÉKKÖR NEM MŰKÖDÉSI ENGEDÉLY KÖTELES (KIZÁRÓLAG BEJELENTÉS KÖTELES)!**

* **BEJELENTÉS NEM ÜZLETKÖTELES TERMÉK FORGALMAZÁSÁRÓL;**

**Itt kell bejelenteni továbbá a változást, és a megszüntetést is.**

* MŰKÖDÉSI ENGEDÉLY KÉRELEM ÜZLETKÖTELES TERMÉK FORGALMAZÁSÁHOZ; *(pl: veszélyes anyagok és készítmények, állatgyógyászati készítmények és hatóanyagaik, növényvédő szerek és hatóanyagaik, robbanásveszélyes anyag, festék, lakk stb.* ***minden más bejelentés köteles!)***
* MŰKÖDÉSI ENGEDÉLY VISSZAVONÁSI KÉRELEM*.(kizárólag engedély köteles termékek esetében)*

Ez követően az **Online kitöltés** gombra kattintva tudja megkezdeni a kiválasztott űrlap kitöltését.

Az elektronikus űrlap minden esetben főlappal kezdődik, ahol a bejelentkezett ügyfél adatai jelennek meg, **offline módban a beküldő adatai üresek,** itt a bal felső sarokban az „űrlap beküldése” menüpont nem jelenik meg, **tehát nem lehet elektronikusan beküldeni!**

Az elektronikus nyomtatványban az egyes lapok között a felső menüsorban található „Fejezetek” menüponttal lehet lépegetni.

„Űrlap előnézet” gombra kattintva megjelenik pdf formában az elektronikus nyomtatvány.

Beküldés előtt javasoljuk az **„Ellenőrzések lefuttatása”** menüpontot használni, amely megmutatja, hol van még kötelezően kitöltendő mező.

**Kérjük az üres mezők kitöltését különös tekintettel az 1. Melléklet 3. Termékkör pontjára** (a 3.1. mezőt, ha bepipáljuk jobb oldalon a kis háromszögre kattintva feljönnek a termékkörök, amelyből értelem szerint ki tudjuk választani a forgalmazni kívánt termékkört).

Fontos a teljes körű kitöltés (Hrsz., Vásárlók Könyve adatai stb.) mert a hiányzó adatok miatt hiánypótlás kerül kibocsátásra, amely a 8 napos nyilvántartásba vételi eljárás ügyintézési határidejét meghosszabbítja.

A **bejelentéshez kötelező csatolni a jogszabályban előírtakat** (üzlet használatának jogcíme, -haszonélvezet esetében a haszonélvező hozzájárulása, illetve közös tulajdonban álló üzlet esetében a tulajdonostársak hozzájárulása, cég esetén aláírási címpéldány stb.). A bejelentésen mindenképpen szerepeljen az elérhetőség **(telefonszám)**, mivel a Vásárlók Könyvét személyesen be kell hozni hitelesítés céljából).

Vendéglátó-ipari termék és élelmiszer kereskedelme esetében a bejelentés megküldésre kerül a Zala Megyei Kormányhivatal Keszthelyi Járási Hivatala Élelmiszerlánc-biztonsági és Állategészségügyi Osztálya (8360 Keszthely, Kossuth u. 42. Tel.: 83/312-665) részére.

Az elektronikus űrlap beküldése az **„Űrlap beküldése”** menüpontra kattintással lehetséges, az űrlapot menteni csak beküldés előtt lehetséges, amennyiben el kívánja azt menteni akkor a beküldés előtt tegye meg. Ekkor lehet csatolni a kötelező mellékleteket is.

**Amennyiben az Ön által intézendő ügyben nem talál formanyomtatványt, akkor beadványát az e-Papír szolgáltatáson keresztül terjesztheti be (**[**https://epapir.gov.hu**](https://epapir.gov.hu)**).**

Kérdés esetén kollégáink a Hévízi Polgármesteri Hivatal elérhetőségén 8380 Hévíz, Kossuth u. 1. tel. 83/500-800, 83/500-818 szívesen segítenek.

Hévízi Polgármesteri Hivatal